Vermiste stapper ‘stomgeslaan’ oor soektog na homJohann van Coller (32) het “vermis” geraak nadat hy in die Drakensberge gaan stap het. (Foto: Facebook / Barefootmagicman) Die bestuurder van Witsieshoek Mountain Lodge in die Drakensberge het onmiddellik ŉ telefoon in Johann van Coller se hand gestop toe dié jong avonturier Vrydagoggend niksvermoedend by die lodge opdaag. Van Coller (32) was totaal onbewus van die grootskaalse soektog wat dae tevore al van stapel gestuur is nadat sy ma, Madeleine de Villiers, hom as vermis aangemeld het. “Raai wie het nou net hier ingestap. Ek het dadelik die foon vir hom gegee en vir hom gesê om sy ma te bel voordat ek hom by die deur inlaat,” het die bestuurder op Instagram geskryf. De Villiers was rasend van bekommernis nadat sy langer as ŉ week niks van hom gehoor het nie. Hy het op 18 Oktober met ŉ staptog van Witsieshoek af begin en sou elke drie dae met sy ma of suster kontak maak. Sy het hom die afgelope week as vermis by die polisie aangemeld en soek‑en‑reddingspanne soek reeds dae lank onverpoos na hom. “Dit was oorweldigend om sy stem te hoor. Hy het glad nie besef hoe groot die soektog na hom reeds was nie,” het ŉ verligte De Villiers Saterdag aan Maroela Media gesê. Volgens De Villiers het sy foon die gees gegee ŉ paar dae nadat hy die staptog begin het. “Tipies hy, het hy besluit dat hy te ver is om om te draai en eerder die roete wil klaarmaak, sonder om te dink aan hoe baie ek my sou bekommer.” Nadat Van Coller by die lodge aangekom het, en hy sy foon weer aan die werk gekry het, het hy op Instagram gesê hy was verbaas toe hy hoor mense soek na hom. “Terwyl ek in die berg was, besig om navorsing te doen, het ŉ hele paar mense my genader en gevra, ‘Is jy Johann?’ Dit het my dadelik laat vermoed iets is nie pluis nie en ek is terug na die beskawing om uit te vind wat aangaan.” Hy skryf hy was stomgeslaan toe hy besef hoeveel mense na hom gesoek het. De Villiers sê sy is “lankal” nie meer kwaad nie, net bly dat hy veilig is. Sy weet nie waarheen Van Coller van hier af op pad is en wanneer hy weer na sy ouerhuis in Secunda sal terugkeer nie. “Ek gaan nie eers vra nie, ek het my les geleer.”